DA Den Europæiske Unions Tidende C 101/26

Meddelelse om indledning af en fornyet undersøgelse i henhold til artikel 12 i Rådets forordning (EF) nr. 384/96 af antidumpingforanstaltningerne vedrørende importen af natriumcyclamat med oprindelse i Folkerepublikken Kina

(2005/C 101/11)

Kommissionen har modtaget en anmodning i henhold til artikel 12 i Rådets forordning (EF) nr. 384/96 (1) (»grundforordningen«), om at undersøge, hvorvidt de antidumpingforanstaltninger, der er indført på importen af natriumcyclamat med oprindelse i Folkerepublikken Kina, har haft indvirkning på eksportpriserne, videresalgspriserne eller de efterfølgende salgspriser i Fællesskabet.

1. Anmodning om fornyet undersøgelse

Anmodningen blev indgivet den 14. marts 2005 af Productos Aditivos S.A. (»ansøgeren«), som er den eneste producent i Fællesskabet af natriumcyclamat.

2. Vare

Den vare, der er genstand for undersøgelsen, er natriumcyclamat med oprindelse i Folkerepublikken Kina (»den pågældende vare«), som i øjeblikket tariferes under KN-kode 2929 90 00. KN-koden er kun angivet til orientering.

3. Gældende foranstaltninger

Den gældende foranstaltning er en endelig antidumpingtold indført ved Rådets forordning (EF) nr. 435/2004 (2) på importen af natriumcyclamat med oprindelse i bl.a. Folkerepublikken Kina.

4. Begrundelse for den fornyede undersøgelse

Ansøgeren har fremlagt tilstrækkelige beviser for, at eksportpriserne er faldet som følge af indførelsen af antidumpingtolden på natriumcyclamat med oprindelse i Folkerepublikken Kina, og at ændringerne i videresalgspriserne og de efterfølgende salgspriser i Fællesskabet har været utilstrækkelige.

Ansøgeren har fremlagt beviser for, at eksportpriserne og videresalgspriserne er faldet efter indførelsen af foranstaltningerne, selv om råvarepriserne er steget betydeligt og antidumpingtolden blev indført i begyndelsen af 2004.

Ansøgeren har også undersøgt andre faktorer, der kan have haft indflydelse på eksportpriserne på den pågældende vare i Fællesskabet, f.eks. valutakurser, råvareomkostninger osv., men der synes ikke at være andre faktorer, der kan forklare ovennævnte prisudvikling.

5. Procedure

Kommissionen har efter høring af det rådgivende udvalg fastslået, at anmodningen er indgivet af EF-erhvervsgrenen, og at der foreligger tilstrækkelige beviser til at berettige indledningen af en undersøgelse. I henhold til artikel 12 i grundforordningen indleder Kommissionen derfor en fornyet undersøgelse af de foranstaltninger, der er indført for importen af natriumcyclamat med oprindelse i Folkerepublikken Kina, for at fastslå, om foranstaltningerne har haft indvirkning på eksportpriserne, videresalgspriserne eller de efterfølgende salgspriser i Fællesskabet.

a) Spørgeskemaer

For at indhente de oplysninger, som den anser for nødvendige til den fornyede undersøgelse, vil Kommissionen sende spørgeskemaer til eksportørerne og producenterne i Folkerepublikken Kina, til importørerne og til myndighederne i det pågældende eksportland.

Under alle omstændigheder bør alle interesserede parter straks kontakte Kommissionen pr. fax for at få oplyst, om de er nævnt i anmodningen, og om nødvendigt anmode om et spørgeskema inden for den frist, der er fastsat i punkt 6 a) i denne meddelelse, da fristen i punkt 6 b) gælder for alle interesserede.

b) Indhentning af oplysninger og afholdelse af høringer

Alle interesserede parter opfordres til at tilkendegive deres synspunkter, supplere deres besvarelser af spørgeskemaerne med andre oplysninger og fremlægge dokumentation. Oplysninger og dokumentation skal være Kommissionen i hænde inden for den frist, der er fastsat i punkt 6 b) i denne meddelelse.

Kommissionen kan endvidere høre interesserede parter mundtligt, hvis de anmoder herom og kan påvise, at der er særlige grunde til, at de bør høres. Anmodningen skal fremsættes inden for den frist, der er fastsat i punkt 6 c) i denne meddelelse.

6. Frister

a) For anmodning om spørgeskemaer

Interesserede parter, som ikke samarbejdede i forbindelse med den undersøgelse, der førte til de foranstaltninger, der er genstand for denne fornyede undersøgelse, bør anmode om spørgeskema så hurtigt som muligt og senest 15 dage efter offentliggørelsen af denne meddelelse i Den Europæiske Unions Tidende.

b) For at parterne kan give sig til kende, indsende besvarelser af spørgeskemaer og eventuelle andre oplysninger

Medmindre andet er angivet, skal de interesserede parter give sig til kende over for Kommissionen, fremsætte deres synspunkter og indsende besvarelser af spørgeskemaer eller andre supplerende oplysninger senest 40 dage fra datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med denne fornyede undersøgelsen. Opmærksomheden henledes på, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte frist.

c) Høringer

Interesserede parter kan desuden anmode om at blive hørt mundtligt af Kommissionen inden for samme frist på 40 dage.

7. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra interesserede parter skal indgives skriftligt (men ikke elektronisk, medmindre andet er angivet) med angivelse af den pågældendes navn, adresse, e-mail-adresse, telefon- og faxnummer. Alt skriftligt materiale, herunder besvarelser af spørgeskemaer og korrespondance, som de interesserede parter fremsender fortroligt, skal være forsynet med påtegningen »Limited« (3) og skal, jf. artikel 19, stk. 2, i grundforordningen, være ledsaget af et ikke-fortroligt sammendrag med påtegningen »FOR INSPECTION BY INTERESTED PARTIES«.

Kommissionens adresse:

Europa-Kommissionen Generaldirektoratet for Handel Direktorat B Kontor: J-79 — 5/16 B-1049 Bruxelles Fax (32-2) 295 65 05

8. Manglende samarbejdsvilje

Hvis en af de interesserede parter nægter at give adgang til de nødvendige oplysninger eller undlader at meddele dem inden for de fastsatte frister eller på anden måde lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en interesseret part har afgivet urigtige eller vildledende oplysninger, vil der blive set bort fra disse oplysninger, og eventuelt gøres brug af de foreliggende faktiske oplysninger. Hvis en interesseret part udviser manglende eller begrænset samarbejdsvilje, og undersøgelsesresultaterne derfor må baseres på de foreliggende faktiske oplysninger, jf. artikel 18 i grundforordningen, kan resultatet blive mindre gunstigt for den pågældende, end hvis der var udvist samarbejdsvilje.

(1) EFT L 56 af 6.3.1996, s. 1. Senest ændret ved Rådets forordning (EF) nr. 461/2004 (EUT L 77 af 13.3.2004, s. 12).

(2) EUT L 72 af 11.3.2004, s. 1.

(3) Dette betyder, at dokumentet kun er til tjenestebrug, og er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det er et fortroligt dokument i henhold til artikel 19 i Rådets forordning (EF) nr. 384/96 (EFT L 56 af 6.3.1996, s. 1) og artikel 6 i WTO-aftalen om gennemførelse af artikel VI i GATT 1994 (antidumpingaftalen).